कांग्रेस ने निर्वाचन आयोग के बाद अब राष्ट्रपति प्रणब मुखर्जी के दर पर दस्तक देकर प्रधानमंत्री नरेंद्र मोदी के खिलाफ हरिद्वार में आचार संहिता उल्लंघन मामले में मुकदमा दर्ज नहीं होने का मुद्दा उठाया। प्रदेश कांग्रेस अध्यक्ष किशोर उपाध्याय ने नई दिल्ली में राष्ट्रपति से मुलाकात की। हालांकि, उन्होंने इस मुलाकात को शिष्टाचार भेंट बताया है। हरिद्वार में रोड शो में देरी को लेकर कांग्रेस उपाध्यक्ष राहुल गांधी, मुख्यमंत्री हरीश रावत और प्रदेश कांग्रेस अध्यक्ष किशोर उपाध्याय के खिलाफ मुकदमा दर्ज हो चुका है। इससे खफा कांग्रेस हरिद्वार में प्रधानमंत्री नरेंद्र मोदी की रैली को निर्वाचन आयोग की अनुमति नहीं होने का मुद्दा उठाकर उनके और भाजपा के अन्य नेताओं के खिलाफ मुकदमा दर्ज करने की मांग कर रही है। उत्‍तराखंड विधानसभा चुनाव 2017 के दौरान उपजे इस विवाद के संबंध में कांग्रेस नेता नई दिल्ली में केंद्रीय निर्वाचन आयोग में शिकायत कर ज्ञापन सौंप चुके हैं। कांग्रेस ने इस मुद्दे को अब राष्ट्रपति भवन भी पहुंचा दिया है। प्रदेश कांग्रेस अध्यक्ष किशोर उपाध्याय ने सोमवार को नई दिल्ली में राष्ट्रपति भवन में राष्ट्रपति प्रणब मुखर्जी से मुलाकात की। उन्होंने स्वीकार किया कि राष्ट्रपति के साथ राज्य में चुनाव, कांग्रेस के प्रदर्शन और आचार संहिता उल्लंघन के मामलों पर चर्चा हुई। उन्होंने कहा कि पार्टी ने राष्ट्रपति से किसी तरह की कोई शिकायत नहीं की है। लेकिन, अपनी चिंताओं से राष्ट्रपति को अवगत कराया गया है। उन्होंने कहा कि राष्ट्रपति को बदरीनाथ यात्रा का न्योता भी दिया गया। राज्य में कांग्रेस की सरकार बनने पर इस बारे में विधिवत न्योता राष्ट्रपति को दिया जाएगा।